94 korrektiewe beamptes, gevangenes het nou Covid-19Argieffoto Foto: veooz.com Nog nege korrektiewe beamptes het positief getoets vir die nuwe koronavirus wat Covid-19 veroorsaak. Dit bring die getal bevestigde gevalle Covid-19 oor die 243 korrektiewe sentrums in die land op 94 te staan. Singabakho Nxumalo, woordvoerder van die departement van korrektiewe dienste, het Vrydag in ŉ verklaring gesê ŉ amptenaar by die Kutama Sinthumule- private gevangenis in Louis Trichardt in Limpopo het positief getoets vir Covid-19. Dit is dié korrektiewe sentrum se eerste geval. Vier beamptes by die Warmbokveld-gevangenis in Ceres in die Wes-Kaap het positief getoets vir Covid-19. Nog twee beamptes by die korrektiewe sentrum in Worcester en nog twee beamptes by die korrektiewe sentrum in Oos-Londen in die Oos-Kaap het ook die virus opgedoen. Volgens Nxumalo is 27 gevangenes by die St. Albans-gevangenis in Port Elizabeth vir Covid-19 getoets hoewel hulle toetsuitslae negatief teruggekom het. Die korrektiewe sentrum in Oos-Londen is dus die enigste gevangenis in die land waar gevangenes die nuwe koronavirus opgedoen het. Altesaam 56 gevangenes van dié tronk het positief getoets vir Covid-19. Nxumalo het gesê gevangenes en beamptes by die betrokke gevangenes word nagegaan vir Covid-19. Die korrektiewe sentrums word ook ontsmet.